Author: administrator
Last saved by: koki
Company: Abyss

Dôvodová správa

A. Všeobecná časť

Návrh zákona, ktorým sa mení a dopĺňa zákon č. 505/2009 Z. z. o akreditácii orgánov posudzovania zhody a o zmene a doplnení niektorých zákonov sa predkladá v súlade s Plánom legislatívnych úloh na rok 2013, ktorý vláda SR schválila uznesením vlády SR č. 708 zo dňa 19. 12. 2012.
Cieľom predloženého návrhu zákona je zapracovať požiadavky aplikačnej praxe. 
Návrh zákona obsahuje úpravu samotného postupu udelenia akreditácie a precizovania druhov správnych konaní. Ustanovuje sa možnosť Slovenskej národnej akreditačnej službe rozhodnúť o zmenách v rámci udelenej akreditácie na základe dokumentov predložených akreditovanou osobou alebo získaných akreditačným orgánom. Upravuje sa pôsobnosť Slovenskej národnej akreditačnej služby o činnosti ustanovené osobitnými predpismi, precizujú sa kompetencie riaditeľa Slovenskej národnej akreditačnej služby s ohľadom na efektívnosť riadenia akreditačného orgánu a dozornej rady Slovenskej národnej akreditačnej služby s ohľadom na transparentnosť a kontrolu akreditačného orgánu. Ustanovuje sa zloženie Slovenskej akreditačnej rady s prihliadnutím na vyvážené zastúpenie všetkých strán zainteresovaných na akreditácii. Precizuje sa ustanovenie o výkone kontroly v Slovenskej národnej akreditačnej službe a s ohľadom na predchádzajúce zmeny sa precizujú sankcie za nedodržanie povinností ustanovených zákonom.
Účinnosť návrhu zákona sa navrhuje na 1. januára 2014.
Návrh zákona nemá vplyv na rozpočet verejnej správy, na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.  
Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.